ตลาดหุ้นเอเชียเช้านี้ปรับตัวลง เซ่น IMF หั่นคาดการณ์ศก.โลกขยายตัวสู่ระดับ 3.3%
ตลาดหุ้นเอเชียเช้านี้ปรับตัวลง เซ่น IMF หั่นคาดการณ์ศก.โลกขยายตัวสู่ระดับ 3.3%
10 เม.ย. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ที่ปิดร่วงลงเมื่อคืน เนื่องจากความกังวลเกี่ยวกับผลกระทบของสงครามการค้า หลังจากประธานาธิบดีโดนัลด์ ทรัมป์ ประกาศว่า สหรัฐฯเตรียมเรียกเก็บภาษีสินค้านำเข้าจากสหภาพยุโรป (EU) คิดเป็นมูลค่า 1.1 หมื่นล้านดอลลาร์ นอกจากนี้ นักลงทุนยังวิตกกังวลเกี่ยวกับเศรษฐกิจโลก หลังจากที่กองทุนการเงินระหว่างประเทศ (IMF) ปรับลดตัวเลขคาดการณ์การขยายตัวของเศรษฐกิจโลกในปีนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,579.68 จุด ลดลง 222.91 จุด, -1.02%
ดัชนี SSE Composite ตลาดหุ้นจีนเปิดวันนี้ที่ 3,224.65 จุด ลดลง 15.01 จุด, -0.46%
ดัชนี HSI ตลาดหุ้นฮ่องกงเปิดวันนี้ที่ 30,052.27 จุด ลดลง 105.22 จุด, -0.35%
ดัชนี TAIEX ตลาดหุ้นไต้หวันเปิดวันนี้ที่ 10,839.93 จุด ลดลง 11.67 จุด, -0.11%
ดัชนี KOSPI ตลาดหุ้นเกาหลีใต้เปิดวันนี้ที่ 2,206.20 จุด ลดลง 7.36 จุด, -0.33%
ดัชนี FTSE STI ตลาดหุ้นสิงคโปร์เปิดวันนี้ที่ 3,317.58 จุด ลดลง 8.02 จุด, -0.24%
ดัชนี FBMKLCI ตลาดหุ้นมาเลเซียเปิดวันนี้ที่ 1,641.83 จุด ลดลง 0.11 จุด, -0.01%
ทั้งนี้ ทรัมป์ได้ทวีตข้อความยืนยันเมื่อวานนี้ว่า สหรัฐเตรียมเรียกเก็บภาษีสินค้านำเข้าจาก EU คิดเป็นมูลค่า 1.1 หมื่นล้านดอลลาร์ หลังจากที่องค์การการค้าโลก (WTO) มีคำตัดสินระบุว่า การที่ EU ให้เงินอุดหนุนแอร์บัส ได้ส่งผลกระทบต่อสหรัฐ
โดยตลาดได้รับแรงกดดันหลังจาก IMF ปรับลดตัวเลขคาดการณ์การขยายตัวของเศรษฐกิจโลกในปีนี้ สู่ระดับ 3.3% จากเดิมที่ระดับ 3.5% โดยได้รับผลกระทบจากความขัดแย้งทางการค้าระหว่างสหรัฐและประเทศคู่ค้า รวมทั้งการคุมเข้มนโยบายการเงินของธนาคารกลางสหรัฐ (เฟด)
ขณะเดียวกัน IMF ยังเตือนเกี่ยวกับความเสี่ยงที่อังกฤษจะแยกตัวออกจากสหภาพยุโรป (Brexit) โดยไม่มีการทำข้อตกลง ความไม่แน่นอนทางการเมืองขณะที่หลายประเทศทั่วโลกจัดการเลือกตั้ง และความตึงเครียดด้านภูมิรัฐศาสตร์ในเอเชียตะวันออก